Ego Guido, comes Nivern. et Forensis, notum facio presentes litteras inspecturis quod ego, ad petitionem hominum de Vermentone, requisivi abbatem et conventum Reigniac. ut permitterent construere pontem super aquam de Cora, prope boichetum de Vermentone; que aqua cum tota justicia est ipsorum abbatis et conventus, quantum durat aqua ipsius abacie (sic), salvo chemino dicte aque. Prefati, vero, abbas et conventus, ad preces nostras, concesserunt ut in loco predicto dictus pons construeretur. Ordinatum fuit eciam et concessum inter me, ex una parte, et ipsos abbatem et conventum, ex altera, quod ego medietatem justicie et forefactorum que fient super dictum pontem perciperem et haberem. Monachi, vero, et conversi et omnes servientes eorum, sive sint de corpore abbacie, seu de cellariis, seu grangiis, inmunes erunt ab omni emenda, restituto capitali, exceptis raptu, homicidio et furto. Poterunt, eciam, ipsi abbas et conventus omnes aisencias suas facere ad dictum pontem ad voluntatem suam, absque, tamen, deterioratione ipsius pontis. Et si aliqua causa contingente dictus pons deterioraretur vel destrueretur, dictus abbas et conventus ad reparationem in nullo tenerentur. Et ut hoc ratum et firmum permaneat in posterum, ego Guido, comes Nivern. et Forensis, presentibus litteris sigillum meum apposui. Actum, apud Autissiod., anno Domini Mº CCº XXXº octavo, mense septembri.